Feite en geite van die jaar 2020 | Netwerk24
Feite en geite van die jaar 2020
Die meeste van ons lewe net so lank om een keer ’n jaartal te beleef wat lyk soos 2020! Leer hier meer oor interessante feite en geite oor vanjaar.
Die nuwe dekade begin met ’n skrikkeljaar. Dit beteken Februarie het 29 dae in plaas van 28.
Skrikkeljare is nodig sodat ons moderne Gregoriaanse kalender kan byhou met die wenteling van aarde om die son. Die aarde vat omtrent 365 dae, 5 ure, 48 minute en 45 sekondes om rondom die son te wentel, maar ons kalender het net 365 dae. Elke vierde jaar word die ekstra tyd bymekaargetel en ’n dag word by die jaar gevoeg.
In Anthony (’n stad oor die grens van Texas en New Mexico) in Amerika hou die mense ’n fees oor vier dae om die skrikkeljaar te vier en ook ’n groot verjaardagpartytjie vir al die skrikkeljaarbabas.
Oor die wêreld word 38 verskillende plaaslike tye gebruik. Dit vat 26 ure vir almal oor die wêreld om Nuwejaar te vier.
Samoa en Christmas Island/Kiribati hou heel eerste Nuwejaar. Die mense in Baker Island vier dit heel laaste. Die Chinese hou nie met die res van die wêreld Nuwejaar nie. Hulle s’n begin op 25 Januarie vanjaar en is nie altyd elke jaar op dieselfde dag nie.
Alle tydsones word gemeet vanaf die beginpunt, Greenwich Meridian, by Engeland se Greenwich Observatorium.
Tyd by dié punt staan bekend as Greenwich Mean Time (GMT). Die wêreld is verdeel in 24 dele van 15 grade elk en die tydverskil van elkeen is een uur.
2020 in Romeinse syfers is
Vanjaar se Olimpiese Spele word in Tokio, Japan gehou.
Dit is vanaf 24 Julie tot 9 Augustus.
Na verwagting gaan meer as 11 000 atlete deelneem.
Jaar van die Rot
Volgens die Chinese kalender is dit die jaar van die Rot. Die Rot is die eerste in die 12- jaarsiklus van die Chinese zodiac-tekens.
As jy in dié jaar (byvoorbeeld 1972, 1984, 1996, 2008) gebore is, is jy glo positief, hardwerkend, toegewyd en spaarsamig.
KLEUR VAN DIE JAAR
Volgens die Pantone Color Institute is 19-4052 klassieke blou die kleur van die jaar. Dié instituut sê die kleur is terselfdertyd vertroostend en mense kan daarby aanklank vind.
’n Eeu gelede . . .
• Twee Suid-Afrikaanse vlieëniers voltooi die eerste vlug van Brittanje na Suid-Afrika. Dit het 4 dae 13 ure en 30 minute gevat.
• Só lyk jou klerekas in 1920: woltruie, pelsjasse, fedoras, pumps met strikkies, plat sy-crepe-rokkies.
• Flieks en reekse soos The Great Gatsby, Peaky Blinders en Downton Abbey speel af in die 1920’s.
• Om 20/20-sig te hê, beteken jy kan perfek sien.
• 20 stel sensitiwiteit, sterkheid en bewustheid voor.
• Dis die hoeveelheid vrae in die speletjie Twenty Questions.
• Twenty20 is ’n vorm van beperkte boulbeurtkrieket waar elke span maksimum 20 boulbeurte het.
* Bronne: www.nbcnews.com/news/world/tokyo-2020-summer-olympics-everything-you-need-know-n849301;